魏了翁
寿四川制置李侍郎
崧高二王德，丰水数世仁。
一心千古脉，一气三才根。
人言通德门，封培知几春。
陵州不尽用，雝国非全神。
厥美钟在季。鲁殿岿然存。
谁知中兴主，流泽被子孙。
是用遗一老，为社稷万人。
三朝典刑旧，四海观听新。
自公镇西南，威声憺胡虏。
弃地遄归疆，余民亦安土。
便当度双剑，建大将旗鼓。
进贤黜不衷，讨贰诛失伍。
增屯御骄卒，募耕实边圄。
堂堂当道卧，一勇销百侮。
原公排群议，释我分外虑。
上流屹长城，却归辅明主。